**Tájékoztató**

**a Siófoki Katasztrófavédelmi Kirendeltség**

**2021. évi munkájáról**

**Oláh László tű. alezredes**

**kirendeltségvezető**

Siófok, 2022. március

8600 Siófok Somlay Artúr u. 3.

Tel: (36-84) 310-938, E-mail: [siofok.kk@katved.gov.hu](mailto:siofok.kk@katved.gov.hu)

Hivatali Kapu azonosító: 212561999

A Siófoki Katasztrófavédelmi Kirendeltség (a továbbiakban: Kirendeltség) a Somogy Megyei Katasztrófavédelmi Igazgatóság helyi szerveként végzi a jogszabályokban meghatározott feladatait. Illetékességi területe három járásra – Siófok, Tab, Fonyód Járás – terjed ki. A Kirendeltség illetékességi területén mintegy 100 000 fő él, de a nyári idegenforgalmi szezonban többszörösére is nőhet a lélekszám, ugyanis ide tartozik a Balaton déli partjának mintegy 85%-a. A területen jellemző a mezőgazdasági tevékenység, valamint nagyrészt a Balaton parton idegenforgalom és vendéglátás. A Balaton partján elhelyezkedő szállodák többsége középmagas épület, de található három magas épület is. Az illetékességi terület északi részén halad át mintegy hatvan kilométeren az M7-es autópálya. Az autópálya köti össze Budapestet a horvát valamint a szlovén határral, aminek következtében nagyon jelentős tranzit kamion és teherautó forgalom tapasztalható egész évben, továbbá a nyári idegenforgalmi szezonban jelentősen megnő a személyforgalom is. Az alsó-, vagy felsőküszöb-értékű veszélyes anyagokkal foglalkozó üzem nincs a Kirendeltség illetékességi területén, bár több olyan nemzetgazdasági szempontból jelentős ágazatnak van itt a központja, amelynek működése elengedhetetlen a létfontosságú rendszerek működéséhez.

A Kirendeltség a fentebb felsorolt járások területén végzi az integrált hatósági tevékenységet, valamint az illetékességi terület egy részén a Siófoki Hivatásos Tűzoltó-parancsnokság (továbbiakban: Siófoki HTP), illetve a felügyelete alatt működő önkormányzati tűzoltóságok és önkéntes tűzoltó egyesületek látják el a tűzoltási, műszaki mentési tevékenységet.

A 2021-es évben fő célkitűzésünk volt, hogy tűzvédelmi, polgári védelmi és iparbiztonsági feladataink maradéktalan ellátásával a területen tartózkodók biztonságát szavatoljuk katasztrófavédelmi szempontból. Ennek érdekében végeztük tájékoztatási, ellenőrzési, engedélyezési és szankcionálási tevékenységünket, valamint céljainkat szem előtt tartva szerveztük a beavatkozásokra való felkészülést, a továbbképzéseket és a gyakorlatokat. Tevékenységünk során mindvégig ügyeltünk a koronavírus világjárvány okozta járványügyi veszélyek kiküszöbölésére, az állomány egészségének megőrzésére és a feladatellátás folyamatos biztosítására.

**Elvégzett katasztrófavédelmi szakmai feladatok**

A szakmai feladatoknál elsődleges szempontként kezeltük, hogy célszerűbb megelőzni a különböző eseményeket, mint elhárítani a károkat. Ennek érdekében nagy hangsúlyt helyezett a Kirendeltség a megelőzésre, a beavatkozó állomány felkészítésére és az állampolgárok tájékoztatására.

**1. TŰZOLTÓSÁGI SZAKTERÜLET**

A Kirendeltség illetékességi területén a jogszabályi előírásoknak megfelelően a tűzoltósági szakterület felelős a terület tűzvédelméért, mind megelőzési, mind operatív szempontból, valamint a sikeres munkavégzés elengedhetetlen részét képező oktatás-képzésért és az ellenőrzésekért.

**Tűzmegelőzés**

***Vegetációtüzek***

Az előző esztendőkhöz hasonlóan kiemelt figyelmet fordítottunk a lakosság széleskörű tájékoztatására a szabadtéri tüzek megelőzése érdekében. Közös ellenőrzéseket kezdeményeztünk társhatóságokkal a veszélyeztetett területeken, illetve a Siófoki HTP bevonásával kiterjesztettük az ellenőrzéseket további területekre is. A vegetációtüzek száma az elmúlt évekhez képest 2021-ben jelentősen nőtt, ez elsősorban a szélsőségesen aszályos időjárásnak, illetve az emberi felelőtlenségnek tudható be. Valamennyi vegetációtűz helyszínén hatósági ellenőrzést folytatunk le, és amennyiben a felelősség megállapítható volt, megindítottuk a hatósági eljárást. A leégett területek tulajdonosainak minden alkalommal hatósági felhívást bocsátunk ki.

***Magas- középmagas lakó, szállás- és egyéb lakóépületek***

A Kirendeltség illetékességi területén számos középmagas és magas épület található, amelyek tűzvédelmi ellenőrzését folyamatosan végeztük. Siófokon az egyik tízemeletes panel lakóépületben minden évben sor kerül a Siófoki HTP mindhárom szolgálati csoportjának gyakoroltatására. Emellett nagy figyelmet fordítottunk a középmagas lakóépületek megelőző tűzvédelmére is lakosságtájékoztatással, szükség szerint tűzvédelmi célellenőrzések tartásával. A tárgyidőszakban középmagas lakóépületben nem keletkezett tűz a kirendeltség illetékességi területén. Az elmúlt három évben középmagas lakóépületekben előforduló tüzek tűzhelyen felejtett étel miatt keletkeztek, a tűz egyik esetben sem károsította az érintett lakásokat, illetve az épület többi lakását. Elmondható, hogy az épületekben keletkezett tüzek elsősorban családi lakó-, valamint társasházakban, néhány esetben ikerházakban és nyaralókban fordultak elő. A tüzek jelentős számban a fűtési szezon kezdetekor, illetve a nyári időszakban következtek be. A kéményseprő szolgáltatás hatósági felügyeletének bevezetése óta, a lakosság észrevehetően nagyobb figyelmet szentel a tüzelő-fűtő berendezéseinek, illetve füstelvezetőinek rendszeres karbantartására. A régi építésű házaknál azonban még gyakran előfordul építési hibaként a kémény mellé, vagy a kéménybe épített gerenda miatt keletkezett tűz. A nyári időszakban nagyobb számban nyaraló épületek tüzeihez vonultak tűzoltóink. Ez a megnövekedett használatból adódó különféle épületgépészeti meghibásodásokra (pl. elektromos zárlat) vezethető vissza.

***Szállodák***

Az idegenforgalmi szezon előtt felmértük a Kirendeltség illetékességi területén működő szállásépületek tűzvédelmi állapotát, illetve ellenőrzéseket hajtottunk végre. Tűzvédelmi bírságra okot adó hiányosság nem merült fel, a feltárt kisebb hiányosságok kiküszöbölésére minden esetben figyelemfelhívással éltünk, és valamennyi esetben a fenntartó javította is azokat.

***Iskolák***

Minden év szeptemberében felmérjük az oktatási-nevelési intézmények épületeit tűzvédelmi, illetve beavatkozás taktikai szempontból. Az intézményeknél tűzriadó gyakorlatot is tartottunk, amelyeket rövid idő alatt teljesítettek (2-5 perc) az intézmény nagyságától függően. Ellenőrzéseink a BM Országos Katasztrófavédelmi Főigazgatóság által kiadott irányelvek alapján, illetve azok figyelembevételével történtek, intézkedésre okot adó hiányosság nem merült fel. A múlt évben szúrópróbaszerűen ellenőriztük a Kirendeltség illetékességi területén működő oktatási intézményeket, amelynek célja az intézmények biztonságának erősítése volt.

***Nyári tömegrendezvények biztonsága***

2021-ben nyári tömegrendezvények a COVID helyzet miatt csak korlátozottan kerültek megtartásra. Ezen rendezvények ellenőrzésein részt vettünk, illetve a beavatkozó állomány részére soron kívüli helyszíni bejárásokat szerveztünk. Beavatkozásra rendezvény területen a szezonban nem került sor.

**Képzések, továbbképzések**

A tűzoltóság napi képzési rendszerén felül, a Kirendeltség szintén továbbképzéseket tartott a beavatkozó tűzoltóknak, elsősorban ritkábban előforduló, de jelentős szakértelmet kívánó káresetek kezelése tekintetében, úgymint CO mérgezés illetve kéménytüzekkel kapcsolatos eljárásrendek oktatása. Tűzeseti helyszíni szemle tartása, tűzvizsgálatra okot adó helyszíni információk begyűjtése helyes értékelése, tűzvizsgálati cselekmények eredményes végrehajtásának hatékony támogatása témakörökben, gyakorlati példák szemléltetésével. Tömegrendezvényekre való felkészülés keretein belül, beavatkozás tömegrendezvényeken bekövetkezett tűzeseteknél-műszaki mentéseknél. Szabadtéri égetéssel kapcsolatos hatósági teendők. Veszélyes anyagok jelenlétében végzett tűzoltói feladatok. Középmagas épületekben való beavatkozás taktikája.

Képzéseinkbe lehetőség szerint bevontuk az önkéntes tűzoltó egyesületeket, valamint az önkormányzati tűzoltóságokat. Az önkormányzati tűzoltóságok a hagyományoknak megfelelően részt vettek a veszélyes anyag jelenlétében végzett tűzoltói beavatkozással kapcsolatos továbbképzéseinken a Kőröshegyi völgyhídnál. 2021-ben első alkalommal a Látrányi Önkéntes Életmentő és Tűzoltó Egyesület (a továbbiakban: Látrány ÖTE) is részt vett ezen a továbbképzésen.

A tavaszi, és nyári szélsőséges száraz időjárási eseményeinek hatékony kezelése érdekében az illetékes erdészeti igazgatósággal, illetve erdészekkel szerveztünk szakmai értekezletet.

Az állomány tudásszintjét 2021. I. és II. félévében ellenőriztük, valamennyi beosztott és irányító eredményesen teljesítette a felmérőket, az állomány döntő többsége 90%-feletti eredményt ért el.

**Önkéntesség fejlesztése**

A Siófoki HTP-nek összesen hat önkéntes tűzoltó egyesülettel van együttműködési megállapodása. Ezek közül négy egyesület (Látrány, Ádánd, Karád és Nágocs) végez tűzoltási és műszaki mentési tevékenységet. A Siófokon és Tabon működő egyesületek pedig hagyományőrző jelleggűek.

A Balatonbogári Önkormányzati Tűzoltóság elsődleges működési körzetében működő Látrány ÖTE jelentős szerepet tölt be a terület tűzvédelmében. 2020. július 1-től Látrány ÖTE jogosult önállóan, a hivatásos tűzoltók jelenléte nélkül is beavatkozni, az ehhez szükséges feltételeket a múlt évben is sikeresen teljesítette az egyesület. Látrány ÖTE a tárgyidőszakban tevékenyen kivette részét a terület tűzvédelméből. Számos alkalommal avatkozott be vállalt területén, tagjai a szakmai továbbképzéseken rendszeresen részt vettek.

2021-ben a Tabi Önkormányzati Tűzoltóságon szerveztünk 40 órás tűzoltó alaptanfolyamot, amelyet 7 önkéntes tűzoltó sikeresen teljesített. Ők mára a Tabi, illetve a Balatonboglári Önkormányzati Tűzoltóságokat erősítik.

Az önkéntes tűzoltó egyesületek 2021. évi támogatására kiírt országos pályázaton mind a hat együttműködési megállapodással rendelkező egyesület részt vett. A benyújtott pályázatok mindegyike támogatást nyert.

Szintén eredményesen pályáztak a Kirendeltség illetékességi területén működő önkormányzati tűzoltóságok, amelyek működési költségek finanszírozására, illetve szakfelszerelések beszerzésére nyertek támogatást.

Az önkéntes tűzoltó egyesületek működésének finanszírozásában jelentős szerepe van a települési önkormányzatoknak, amelyek fontosnak tartják a tűzvédelmet, lehetőségeikhez mérten támogatják az egyesületeket.

**A tárgyidőszak kiemelt eseményei**

A Kirendeltség tűzoltás vezetésére jogosult állománya (kirendeltségvezető, tűzoltósági felügyelő) adott esetekben a riasztási fokozattól függetlenül is vonult a káresetekhez és szükség szerint átvette a mentés, vagy tűzoltás vezetését. A helyszínen segítették az elsődleges hatósági cselekményekben a Siófoki HTP beavatkozó erőit. A tárgyidőszak jelentős eseményei túlnyomórészt rendkívüli időjáráshoz köthető viharkárok, különböző épület- és vegetációtüzek, vagy súlyos közúti balesetek voltak.

Február 26-án csaptak fel a lángok a fonyódi berekben. A nádasban és a száraz aljnövényzetben gyorsan terjedt a tűz, ami veszélyeztetve a berek élővilágát, a közeli lakóházakat és az M7-es autópálya forgalmát. A marcali, a siófoki, a kaposvári, a zalakarosi, a pacsai és a keszthelyi hivatásos, a balatonboglári önkormányzati, valamint a fonyódi önkéntes tűzoltókat riasztották a tűzesethez. A százhúsz hektáron pusztító lángokat több, mint ötven tűzoltónak, kéziszerszámokkal és puttonyfecskendőkkel csaknem tizenegy óra leforgása alatt sikerült teljesen eloltani. Az oltást nehezítette az erős szél. Az eset során személyi sérülés nem történt.


Szalagkorlátnak ütközött, majd felborult egy személyautókat szállító nyerges vontató március 16-án, az M7-es autópályán, Balatonendréd térségében. A felborult jármű teljesen elfoglalta az útpályát, ezért az érintett sztrádaszakaszt le kellett zárni. A balesethez Székesfehérvárról tűzoltódaru is érkezett. A több, mint hat órán át tartó beavatkozás során, a siófoki egységek áramtalanították a vontatót, megszüntették az üzemanyag-szivárgást és az autómentőkkel közösen felszámolták a forgalmi akadályt.

Lepsénynél június 24-én gyulladt meg a töltés melletti vegetációt. A tűz 10 hektáros egybefüggő területen foltokban égett, a leégett terület hozzávetőlegesen 6 hektár volt. A tűz oltását nagyban nehezítette, hogy több helyszínen alakultak ki tűzgócok, ezért a beavatkozó erőket meg kellett osztani, valamint a tűzoltók csak nehézkesen tudták megközelíteni a lángoló területeket az ingoványos talaj miatt. A vegetáció égése során felszabaduló sűrű füst és nagy hő a vasúti közlekedés biztonságát is veszélyeztette, ezért a vasúti forgalom csaknem két órán át szünetelt az érintett szakaszon. A lángokat a balatonfűzfői, a siófoki, a veszprémi, a pétfürdői és a székesfehérvári hivatásos, valamint a polgárdi önkormányzati tűzoltók négyórás munkával, vízsugarakkal, puttonyfecskendőkkel és kéziszerszámokkal fékezték meg. Eset során személyi sérülés nem történt.

Jelentős vihar csapott le június 25-én Ságvár térségében, ahol épületkárok keletkeztek elsősorban a kidőlt fák miatt. Csaknem húsz helyszínen kérték a tűzoltó egységek segítségét, sok helyen elektromos vezetékekre dőltek fák. A károk felmérésében és a helyreállításban egyaránt komoly munkára volt szükség. A siófoki tűzoltók ugyancsak tevékenyen részt vettek a június utolsó hétvégéjén Kadarkúton, majd két héttel később Sellyén pusztító viharkárok felszámolásában.

**A Kirendeltség illetékességi területére vonatkozó vonulási statisztika**

|  |  |
| --- | --- |
| **Vizsgált kategória** | **Beavatkozást igénylő** |
| Műszaki mentés | 640 |
| Tűzeset | 332 |



(Részletes statisztika a mellékletekben)

**2. POLGÁRI VÉDELMI SZAKTERÜLET**

**Lakosságfelkészítés**

A múlt évben a Kirendeltség összesen 28 alkalommal, összesen 3635 fő részére hajtott végre felkészítést. Ezek a felkészítések többnyire rendezvények alkalmával kerültek végrehajtásra, melyek főbb témái a szabadtéri tűzesetek megelőzésének lehetőségei, a viharok során követendő magatartási szabályok ismertetése, a lakástüzek megelőzésének lehetőségi voltak.

Kiemelendő eseménysorozat volt a nyári időszakban a balatonföldvári NARO Kempingben szervezett katasztrófavédelmi gyermektábor, ahol heti rendszerességgel szerveztünk egész délelőttöt betöltő foglalkozásokat a táborozó diákok részére.

**Közösségi szolgálat**

A tárgyidőszakban a pandémia miatt bevezetett járványügyi óvintézkedések következtében csak korlátozott létszámban tudtuk fogadni a diákokat a közösségi szolgálat teljesítése céljából. Amint lehetőség nyílt rá, 35 órás ifjúsági tűzoltó tanfolyamokat szerveztünk, amelyeken összesen 38 diák vett részt. A tanfolyamokon kívül további 11 diáknak biztosítottunk lehetőséget a közösségi szolgálat teljesítésére kirendeltségünkön. 2021-ben összesen 49-en teljesítették közösségi szolgálatukat a Kirendeltségen, mindösszesen 1396 órában.

**Polgári védelmi szerveztek, önkéntes mentőszerveztek**

A Kirendeltség illetékességi területén megalakított önkéntes és köteles polgári védelmi szervezetek részére a múlt évben is hiánytalanul megtartottuk a jóváhagyott éves felkészítési tervünkben szereplő gyakorlatokat. Továbbá megszerveztük az újonnan megalakult Nyim települési mentőcsoport rendszerbeállító és minősítő gyakorlatát. Így a Kirendeltség illetékességi területén 3 járási mentőcsoport, 25 települési mentőcsoport áll készenlétben egy esetleges kárelhárításra.

**Közbiztonsági referensek**

A közbiztonsági referensek és helyetteseik száma a katasztrófavédelmi besorolás alapján a Kirendeltség illetékességi területén 31 illetve 17 fő. A 2021. évben Balatonszárszó, Balatonszemes, Fonyód, Balatonendréd és Tab településeken személyi változások következtek be. Az újonnan kijelölt közbiztonsági referensek, illetve helyettesek részére képzést tartottunk, amelyet követően mindannyian sikeres vizsgát tettek. A referensek felkészültek, az előírt képzési feltételeknek megfelelnek, munkafeltételeik biztosítottak, munkájukat megfelelően elvégzik.

**Védelmi igazgatás**

A múlt évben a Kirendeltség illetékességi területén működő mindhárom helyi védelmi bizottság online tartotta az éves tavaszi rendes üléseit a pandémia miatt elrendelt járványügyi korlátozásoknak megfelelően. A tavaszi üléseken a kijelölt katasztrófavédelmi elnökhelyettesek beszámoltak az előző évben végrehajtott katasztrófavédelmi feladatokról, felkészítést tartottak a tavaszi és nyári időszakban előforduló vizek kártétele elleni védekezés témakörében. Az őszi ülésen tájékoztatták a védelmi igazgatás résztvevőit a téli időjárási események kezelésének feladatairól.

Olyan káresemény, amely indokolta volna rendkívüli ülés összehívását, egyik járásban sem következett be.

**Tervezés**

2021-ben szükségessé vált a 234/2011. Kormányrendelet változása miatt a települési veszély-elhárítási tervek átdolgozása, valamint emiatt a járási tervkivonatok és a kirendeltségi összesített terv átdolgozása is. Teljesen új terveket készítettünk 69 település, 3 járás és a kirendeltség vonatkozásában egyaránt.

**Ellenőrzési tevékenység**

A polgári védelmi szakterület ellenőrzési tevékenysége kiterjedt a téli időjárási és közúti közlekedési kockázati helyszínekre, vízkárelhárítási tervek, víztározók és vízelvezetők ellenőrzésére, befogadó helyek és lebiztosított gépek ellenőrzésére, valamint a talajerózió által érintett veszélyes partfalak ellenőrzésére.

**3. IPARBIZTONSÁGI SZAKTERÜLET**

Iparbiztonsági szempontból elmondható, hogy a Kirendeltség illetékességi területén egy-két kivételtől eltekintve nem található komolyabb ipari létesítmény. A területre elsősorban a fentiekben már említett mezőgazdaság és a turizmus a jellemző iparág. Az iparbiztonsági tevékenység ennek értelmében elsősorban a létfontosságú rendszerelemek felügyeletére, a szállítások főként közúti veszélyesáru-szállítás (ADR)/ ellenőrzésére, valamint a különböző mezőgazdasághoz, turizmushoz kapcsolódó veszélyes anyag és a létfontosságú rendszerelemek ellenőrzéseire terjed ki.

**Veszélyes üzemek, Létfontosságú Rendszerelemek és Létesítmények**

A Kirendeltség illetékességi területén sem alsó-, sem felsőküszöb-értékű üzem nem található, vannak azonban gazdálkodó szervezetek, amelyek zömmel mezőgazdasági tevékenységet folytatnak, magába foglalva a növényvédőszerek felhasználását illetve kereskedelmét.

A Kirendeltség illetékességi területén működő kiemelten kezelendő létesítmény a Földgázszállító Zrt., amelynek Siófokon van a központja és súlyos káresemény elhárítási terv készítésére kötelezett.

2021-ben 11 gazdálkodó szervezetnél hajtottunk végre hatósági helyszíni ellenőrzést, hiányosságot, szabálytalanságot egyik esetben sem tapasztaltunk.

Tárgyidőszakban 13 alkalommal folytattunk le kritikus infrastruktúra védelem helyszíni szemlét, valamennyi esetben gáz közművezeték sérülése miatt.

**Veszélyesáru-szállítás**

A közúti veszélyesáru-szállítás (ADR) ellenőrzését a Somogy Megyei Rendőr Főkapitányság által havonta megküldött ütemtervhez igazodva végeztük. A közúti ellenőrzéseken a rendőrség és a közlekedési hatóság közreműködésével, elsősorban a narancssárga táblával jelölt, veszélyesáru-szállítást végző járművek ellenőrzését végeztük, de a nem jelölt járműveket is szúrópróbaszerűen ellenőrzés alá vontuk, továbbá minden jármű esetében tűzvédelmi ellenőrzést is végrehajtottunk.

2021-ben összesen 46 alkalommal hajtottunk végre közúti ADR ellenőrzést. 6 alkalommal szerveztünk ADR supervisori ellenőrzést a társszervek közreműködésével az M7 autópályán. Ezeken az ellenőrzéseken összesen 239 közúti járművet vontunk ellenőrzés alá, amiből 107 végzett veszélyesáru-szállítást. 12 jármű esetében tártunk fel szabálytalanságot, amelyek megszüntetésére intézkedtünk, indokolt esetben bírságot szabtunk ki.

A múlt évben nem történt veszélyesáru-szállítást végző járművet érintő káreset a Kirendeltség illetékességi területén.

A múlt évben 14 gazdálkodó szervezet telephelyén hajtottuk végre a veszélyesáru-szállítás (ADR) telephelyi ellenőrzését. Szabálytalanságot nem tapasztaltunk.

2021-ben 7 alkalommal vettünk részt a Barcsi Katasztrófavédelmi Kirendeltséggel közösen, a veszélyesáruk vasúti szállításának (RID) ellenőrzésén a gyékényesi vasútállomáson, egy alkalommal pedig a siófoki teherpályaudvaron. Összesen 200 vasúti kocsit ellenőriztünk, amelyből 86 kocsi rakománya tartozott a RID hatálya alá. Egy alkalommal tártunk fel szabálytalanságot.

**Hulladékszállítás**

A Kirendeltség illetékességi területén valamennyi településen biztosított a hulladékgazdálkodás közszolgáltatás szerződés alapján. Mindegyik szolgáltató rendelkezik a szükséges engedélyekkel, a hulladékszállítást végző cégek pedig a megfelelő eszközparkkal és munkaerő-állománnyal. A hulladékszállítással kapcsolatban nem merült fel probléma.

**4. INTEGRÁLT HATÓSÁGI SZAKTERÜLET**

A Kirendeltség hatósági tevékenysége az illetékességi területének megfelelően 69 település katasztrófavédelmi, tűzvédelmi feladataira terjed ki. Az elhelyezkedés sajátosságából adódóan kiemelt feladatot teremt a Balaton és környékének folyamatos turisztikai, építőipari fejlesztése. A tó vonzáskörzetében éves viszonylatban is jelentős mértékű az építőipari tevékenység, nyári szezonban pedig a szálláshely szolgáltatási, zenés-táncos, valamint szabadtéri rendezvénytartás. Ebből fakadóan az építésügyi szakhatósági eljárások (létesítés, használatbavétel) száma valamint a szálláshely szolgáltató létesítmények tűzvédelmi ellenőrzése az egyéb hatáskörökből származó feladatok mellett számottevő. A 2021-ben indított és lezárt ügyekben a határidők betartása a jogszabályokban foglaltaknak megfelelően történt. Mindemellett kiemelten kezeltük a hatósági állomány folyamatos továbbképzését is.

**Tűzvédelmi ellenőrzések**

A tűzvédelmi szakterület a vizsgált időszakban összesen 461 tűzvédelmi hatósági ellenőrzést, 43 kéményseprő-ipari szolgáltatás hatósági felügyeleti ellenőrzést hajtott végre. A Kirendeltség hatósági osztálya a tárgyidőszakban 65 átfogó ellenőrzést, 16 telephely, 23 pályabejárás, 178 szálláshely, 11 iskola, 4 óvoda, 17 zenés, táncos rendezvény és 70 erdő, vegetáció tűzvédelmi ellenőrzést hajtott végre.

**Tűzvédelmi hatósági eljárások**

A múlt évben összesen 169 tűzvédelmi hatósági eljárás megindítását kezdeményeztük, amelyből 64 eljárás ellenőrzést követően indult. 20 beépített tűzjelző berendezés létesítését, 10 használatbavételi engedélyezését folytattuk le. 45 hatósági bizonyítvány kérelmére irányuló eljárást folytattunk le.

**Tűzvédelmi szakhatósági eljárások**

Vizsgált időszakban összesen 179 szakhatósági eljárást folytattunk le.

A tűzvédelmi szakhatósági eljárások az egyes építéshatósági eljárások szakhatósági megkeresés illetve kiadott állásfoglalás figyelembevételével:

Az összesítő táblázat és a diagramról leolvasható, hogy a Kirendeltség illetékességi területén az építésügyi szakhatósági eljárások száma mind megkeresést, mind kiadott állásfoglalást tekintve számottevő. Az építési engedélyezési eljárás keretében 74szakhatósági megkeresés érkezett, míg használatbavételi engedélyezési eljárás keretében 49. Összesen 11 darab 0-500 m2, 50 darab 501-3000 m2 és 15 darab 3000 m2 feletti mértékadó tűzszakasz alapterületű létesítmény építési engedélyezési eljárását folytattuk le.

Zenés táncos rendezvények tekintetében az állandó engedéllyel rendelkező helyszínek Siófok közigazgatási területén teljes nyári szezonban fogadták a vendégeket. 23/2011 Korm. rendelet értelmében 3 alkalommal tűzvédelmi ellenőrzés alá vontuk az üzemeltetőket. Az ellenőrzések koordinálását az illetékes önkormányzat jegyzője végezte. 2021-ben a Kirendeltség illetékességi területén 9 zenés, táncos rendezvény került megrendezésre. Ebből négyet új rendezvényként, új helyszínen a balatonvilágosi Club Aliga területén (Balaton Part, 10 Nap Strand, Balaton Piknik, Balaton Ünnep) tartottak.

Mellékletek

1. A tűzvédelmi szakterület hatósági, szakhatósági munkája ügytípusra bontottan



1. 2021. évi esemény események részletezése a kirendeltség illetékességi területén



|  |  |
| --- | --- |
| **Vizsgált kategória** | **Beavatkozást igénylő** |
| Műszaki mentés | 640 |
| Tűzeset | 332 |

|  |  |
| --- | --- |
| **Vizsgált kategória** | **Kategóriához tartózó érték** |
| Beavatkozást igénylő esemény | 972 |
| Kiérkezés előtt felszámolt | 92 |
| Szándékosan megtévesztő jelzés | 7 |
| Téves jelzés | 147 |
| Utólagos jelzés | 19 |

|  |  |
| --- | --- |
| **Vizsgált kategória** | **Káreset fajtája, beavatkozást igénylő (műszaki mentés)** |
|  | 332 |
| Állatbaleset | 14 |
| Baleset magasban | 2 |
| Egyéb | 58 |
| Elemi csapás - viharkár | 90 |
| Életmentés | 30 |
| Épületomlás, magasépület baleset | 2 |
| Fa kidőlés | 222 |
| Gázszivárgás | 17 |
| Halott kiemelés | 3 |
| Közlekedési eszközből kifolyt üzemanyag | 3 |
| Közúti baleset | 136 |
| Olajszennyeződés | 1 |
| Omlásveszély | 1 |
| Sérült mentése | 13 |
| Szén-monoxid szivárgás | 17 |
| Technológiai meghibásodás | 6 |
| Teher- vagy személyfelvonó baleset | 3 |
| Vasúti, mozdony baleset | 8 |
| Veszélyes anyagok | 1 |
| Vízkárok | 13 |